b'\n_START_ARTICLE_\nTortoiseSVN\n_START_SECTION_\nZgodovina\n_START_PARAGRAPH_\nLeta 2002 je Tim Kemp ugotovil, da je Subversion zelo dober sistem za nadzor razli\xc4\x8dic, a brez grafi\xc4\x8dnega uporabni\xc5\xa1kega vmesnika. Idejo za odjemalca kot lupino sistema Windows je dobil iz podobnega odjemalca za sistem CVS - TortoiseCVS._NEWLINE_Kemp je preu\xc4\x8dil izvorno kodo aplikacije TortoiseCVS in jo uporabil kot osnovo za TortoiseSVN. Nato je za\xc4\x8del s projektom, registriral domeno tortoisesvn.org in objavil izvorno kodo. Med tem \xc4\x8dasom je Stefan K\xc3\xbcng iskal dober brezpla\xc4\x8den sistem za nadzor razli\xc4\x8dic in na\xc5\xa1el Subversion ter izvorno kodo za TortoiseSVN. Ker aplikacija \xc5\xa1e ni bila primerna za uporabo, se je pridru\xc5\xbeil projektu in za\xc4\x8del programirati. Kmalu je na novo napisal ve\xc4\x8dji del obstoje\xc4\x8de kode in za\xc4\x8del dodajati nove ukaze in zmo\xc5\xbenosti. Prvotna koda je kmalu povsem izginila._NEWLINE_Sistem Subversion je postajal vse bolj stabilen in je pridobival vedno ve\xc4\x8d uporabnikov, ki so uporabljali TortoiseSVN kot odjemalca za Subversion. \xc5\xa0tevilo uporabnikov je hitro nara\xc5\xa1\xc4\x8dalo (in raste \xc5\xa1e danes). Takrat je L\xc3\xbcbbe Onken ponudil svojo pomo\xc4\x8d in izdelal lepe ikone in logotip za TortoiseSVN. Ureja tudi spletno stran in prevode.\n_START_SECTION_\nIntegracija z lupino\n_START_PARAGRAPH_\nTortoiseSVN se integrira v lupino operacijskega sistema Windows (v Raziskovalca). Kontekstni meniji TortoiseSVN delujejo v velikem \xc5\xa1tevilu upravljalnikov datotek, prav tako pa tudi v pogovornem oknu Datoteka/Odpri, ki se nahaja v vseh standardnih programih sistema Windows. TortoiseSVN je namenoma izdelan kot nadgradnja Raziskovalca, zato je mo\xc5\xbeno, da v drugih aplikacijah ne deluje popolnoma pravilno. Primer so te\xc5\xbeave pri prikazu prekrivnih ikon.\n_START_SECTION_\nPrekrivne ikone\n_START_PARAGRAPH_\nStanje vsake datoteke pod nadzorom razli\xc4\x8dic nakazuje majhna prekrivna ikona. Tako je hitro vidno, kak\xc5\xa1no je stanje delovne kopije.\n_START_SECTION_\nPreprost dostop do ukazov sistema Subversion\n_START_PARAGRAPH_\nVsi ukazi sistema Subversion so na razpolago v kontekstnem meniju Raziskovalca. TortoiseSVN doda tja svoj lasten pomeni.\n_START_SECTION_\nVodenje razli\xc4\x8dic map\n_START_PARAGRAPH_\nCVS upravlja le zgodovino posameznih datotek, Subversion pa ima\xc2\xa0\xc2\xbbvirtualni\xc2\xab\xc2\xa0datote\xc4\x8dni sistem pod nadzorom razli\xc4\x8dic, ki upravlja spremembe na celotnem drevesu map. Pod nadzorom so datoteke in mape. Posledica tega je, da imamo na strani odjemalca na razpolago ukaza premakni in kopiraj, ki delujeta na datotekah in mapah.\n_START_SECTION_\nAtomi\xc4\x8dne objave\n_START_PARAGRAPH_\nObjava zapi\xc5\xa1e vse spremembe v skladi\xc5\xa1\xc4\x8de ali pa jih sploh ne zapi\xc5\xa1e. To omogo\xc4\x8da razvijalcem, da sestavijo in objavijo spremembe kot logi\xc4\x8dne celote.\n_START_SECTION_\nMetapodatki pod nadzorom razli\xc4\x8dic\n_START_PARAGRAPH_\nVsaka datoteka in mapa ima prirejeno nevidno mno\xc5\xbeico\xc2\xa0\xc2\xbblastnosti\xc2\xab. Pari klju\xc4\x8d/vrednost so poljubni. Lastnosti so pod nadzorom razli\xc4\x8dic, prav tako kot vsebina datoteke.\n_START_SECTION_\nIzbira plasti omre\xc5\xbeja\n_START_PARAGRAPH_\nSubversion je vpeljal abstrakten koncept dostopa do skladi\xc5\xa1\xc4\x8da, kar uporabnikom omogo\xc4\x8da, da izdelajo nove omre\xc5\xbene mehanizme. Subversionov\xc2\xa0\xc2\xbbnapredni\xc2\xab\xc2\xa0mre\xc5\xbeni stre\xc5\xbenik je modul za spletni stre\xc5\xbenik Apache, ki govori nare\xc4\x8dje protokola HTTP, imenovano WebDAV/DeltaV. To daje sistemu Subversion veliko prednosti s stali\xc5\xa1\xc4\x8da stabilnosti in povezovanja, prina\xc5\xa1a pa \xc5\xa1e \xc5\xa1tevilne dodatne zmo\xc5\xbenosti, npr.: avtentikacijo, avtorizacijo, wire compression in brskanje po skladi\xc5\xa1\xc4\x8du. Na razpolago pa je tudi manj\xc5\xa1i, samostojen stre\xc5\xbenik za Subversion. Stre\xc5\xbenik se pogovarja po prilagojenem protokolu, ki se ga preprosto preusmeri preko SSH.\n_START_SECTION_\nKonsistentno upravljanje s podatki\n_START_PARAGRAPH_\nSubversion zapisuje razlike med datotekami z dvoji\xc5\xa1kim algoritmom za razlikovanje, ki deluje tako na tekstovnih (uporabniku berljivih) kot na dvoji\xc5\xa1kih (uporabniku neberljivih) datotekah. Datoteke obeh tipov so enako stisnjene in shranjene v skladi\xc5\xa1\xc4\x8du, razlike pa se prena\xc5\xa1ajo v obeh smereh po mre\xc5\xbei.\n_START_SECTION_\nU\xc4\x8dinkovita uporaba vej in oznak\n_START_PARAGRAPH_\nCena vej in oznak ni nujno sorazmerna z velikostjo projekta. Subversion ustvari veje in oznake tako, da projekt skopira z uporabo mehanizma, podobnega simbolnim povezavam. Tako ti operaciji trajata zelo kratek (konstanten) \xc4\x8das in zavzameta zelo malo prostora v skladi\xc5\xa1\xc4\x8du.\n_START_SECTION_\nMo\xc5\xbenost vklju\xc4\x8devanja v druge aplikacije\n_START_PARAGRAPH_\nSistem Subversion nima zgodovine. Razvit je kot zbirka knji\xc5\xbenic v jeziku C z dobro definiranim programskim vmesnikom (API). Zato je Subversion priro\xc4\x8den za vzdr\xc5\xbeevanje in uporabo s strani ostalih aplikacij in jezikov.'